Diari Oficial de la Generalitat Valenciana


Sumari del DOGV 6966, del 15-02-2013 (2013/1429)

RESOLUCIÓ de 8 de gener de 2013, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Requena i Montserrat. Expedients número 185/5856 XVB i 73/2922 YBN.
---------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6966

Data del DOGV
:   15-02-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/1429


Data del document
:   08-01-2013

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Requena
    * Montserrat
    * impacte ambiental

RESOLUCIÓ de 8 de gener de 2013, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Requena i Montserrat. Expedients número 185/6058 LSP i 73/3845 QYY. [2013/1429]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí que es notifique al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 185/9487 FXU Requena i 73/9025 GPM Montserrat.  
  
«Declaració d'impacte ambiental  
Expedient: 185/08-AIA.  
Títol: Explotació avícola de producció en règim intensiu (cria i recria de polletes).  
Promotor: Explotaciones Ganaderas La Jedrea, SL.  
Autoritat substantiva: Ajuntament de Requena.  
Objecte del projecte: obtenció de la llicència ambiental per a la legalització de l'explotació avícola.  
Localització: polígon 41, parcel·la 85, del terme municipal de Requena (València).  
Descripció del projecte  
1. Descripció de les característiques més rellevants del projecte.  
Es pretén obtindre la llicència ambiental per a la legalització d'una activitat de cria i recria de polletes, les característiques de la qual, segons la documentació aportada són:  
L'activitat consistix en la cria de polletes des del primer dia de vida fins a arribar a les 16 setmanes, moment en què es traslladen a les granges de posta. Es realitzen 2,3 cicles/any.  
La parcel·la on s'exercix l'activitat té una superfície de 21.594 m². La superfície construïda és de 4.639,5 m², corresponent a les instal·lacions següents:  
- Nau 1, de 812 m². Disposa de quatre bateries de gàbies d'un sol pis en sentit longitudinal a esta; davall de cada una d'estes bateries hi ha un canal d'obra per a l'arreplega mecànica de les dejeccions i, entre estes, corredors de servici.  
- Nau 2, de 455 m². Disposa de dos bateries de gàbies de quatre pisos escalonats en disposició longitudinal a esta; davall de cada una d'estes bateries hi ha un canal d'obra per a l'arreplega mecànica de les dejeccions i, entre estes, corredors de servicis.  
- Nau 3, de 1437,5 m². Disposa de quatre bateries de gàbies de quatre pisos en disposició longitudinal a la nau i paral·leles entre si; davall de cada un dels pisos es disposa de cintes de polipropilé, que arrepleguen la gallinassa i que l'acaben descarregant en una cinta transversal que es troba al final de les bateries per a traure-la de la nau.  
- Nau 4, de 805 m². Disposa de cinc bateries de gàbies de cinc pisos en disposició longitudinal a la nau i paral·leles entre si, amb sistema d'arreplega de gallinassa semblant a la nau 3.  
- Magatzem i altres servicis, de 35 m².  
Vivenda de l'encarregat, 95 m².  
Caseta per a pou i bassa d'aigua per a emmagatzematge d'esta.  
  
Es pretén modificar la nau 4, dotant-la d'una superfície en planta de 1.725 m², i quatre ales de 72 m².  
L'explotació té capacitat per a 130.000 polletes, que augmenta després de la modificació fins a 230.000 animals.  
El subministrament d'aigua potable procedix d'un pou propi, del qual no s'ha aportat concessió de l'organisme de conca. S'estimen unes necessitats hídriques de 17.681 m³/any destinats a aigua de beguda, 55 m³/any per a neteja i desinfecció de naus i 104 m³/any per a lavabos.  
Les aigües residuals procedents de les instal·lacions sanitàries seran conduïdes a una fossa sèptica i a un pou filtrant, i el líquid resultant serà abocat sobre el terreny.  
La neteja per mitjà d'aigua a l'interior de les naus es realitza 2,5 vegades/any, coincidint amb l'eixida de les polletes, i l'aigua resultant és arreplegada per un gestor autoritzat que se l'emporta amb cisternes.  
La gallinassa serà gestionada a través d'un gestor autoritzat. La quantitat generada és de 4 Tm/dia. L'explotació disposa d'un femer estanc i amb capacitat suficient per a emmagatzemar les dejeccions abans de ser retirades per un gestor autoritzat.  
L'explotació disposa d'una cambra frigorífica per a emmagatzemar els animals morts, que seran arreplegats posteriorment per part de la Conselleria.  
Entre les mesures higienicosanitàries adoptades a l'explotació, s'inclou disposar d'una tanca perimetral, sistema de desinfecció dels vehicles que accedisquen per mitjà de polvoritzadors de motxilla. Els molls de càrrega i descàrrega d'animals es localitzaran fora del recinte perimetral.  
Els residus de medicaments i biocides seran depositats en contenidors estancs i retirats per una empresa gestora autoritzada a este efecte.  
L'explotació es localitza a més de 2 km del nucli de població més pròxim.  
No s'ha inclòs informació relativa a la gestió dels residus especials generats a l'explotació.  
En data 16 d'octubre de 2008 es realitza una visita de camp, en la qual es comprova:  
- L'ampliació ja s'ha dut a terme.  
- Les naus 1 i 2, que mantenen unes instal·lacions antigues, arrepleguen la gallinassa en fosses davall les bateries, la qual anirà a parar a una fossa exterior, oberta i excavada sobre el terreny, sense cap tipus d'impermeabilització.  
- Les naus 3 i 4, de construcció més recent, no disposen d'un femer.  
Tramitació administrativa  
1. Informació pública. Remissió de l'expedient  
L'expedient relatiu a la declaració d'impacte ambiental es va iniciar en data 21 d'abril de 2008, amb la remissió per part de l'Ajuntament de Requena de l'estudi d'impacte ambiental i l'expedient municipal.  
  
L'expedient va ser completat en data 19 de maig de 2008, amb la remissió per part de l'Ajuntament de Requena del projecte d'activitat, i l'expedient va quedar completat.  
La informació pública s'ha realitzat durant un període de 30 dies, per mitjà de la publicació en el Butlletí Oficial de la Província de València (BOP) número 47, de 25 de febrer de 2008, al tauler d'edictes de l'Ajuntament, així com als veïns limítrofs a l'activitat, sense que s'hi hagen presentat al·legacions.  
Informes sectorials i documentació complementària  
L'expedient municipal recull els informes següents:  
- Informe favorable emés per la Confederació Hidrogràfica del Xúquer en data 2 de setembre de 2005, a la construcció d'una nau per a granja avícola i moll annex a la parcel·la 85, polígon 41, ubicada en zona de policia, marge esquerre de la rambla Estenas. L'apartat segon del condicionant primer indica "Esta autorització no suposa un pronunciament sobre la no-inundabilitat de la construcció, sinó únicament de no-interferència del flux de corrents en avingudes. La conveniència d'implantar l'ús objecte d'autorització, en una zona amb un possible risc d'inundació, haurà de ser analitzada per l'administració competent en matèria d'urbanisme".  
- Informe favorable de la Conselleria d'Agricultura, Pesca i Alimentació de data 15 de setembre de 2005, en el qual s'indica que l'obra està construïda i que la seua ubicació és la precisa per a l'adequada explotació ramadera que es pretén, i per tant l'explotació que s'amplia complix tots els requisits.  
- Informe de compatibilitat urbanística de data 25 d'octubre de 2006, en el qual s'indica que el sòl on s'ubica l'activitat correspon a sòl qualificat com a sòl no urbanitzable permeable, que s'ha presentant l'estudi de permeabilitat i disposa de l'informe favorable previ per part de la conselleria competent de 18 d'octubre de 2005, i per tant sí que és factible desenrotllar.  
- Informe favorable del cap local de Sanitat de data 13 de desembre de 2006.  
- Resolució de la Conselleria de Cultura, Educació i Esport d'autorització a la prospecció arqueològica de data 2 de febrer de 2006.  
  
- Informe favorable de l'enginyer municipal de data 31 d'octubre de 2006.  
- Informe favorable de l'Alcaldia de data 29 de març de 2007.  
L'explotació disposa d'una llicència d'activitat concedida per un decret de l'Alcaldia el 30 de setembre de 1985, per a granja "de gallines ponedores amb centre de classificació d'ous".  
En data 23 d'octubre de 2008 se sol·licita un informe a l'Àrea de Planificació del Territori i Litoral, ja que després d'haver-se consultat la cartografia disponible en esta Conselleria, s'observa que part de dos de les naus de recent construcció estan ubicades en sòl afectat per risc d'inundació tipus 4 (freqüència mitjana i calat baix), i segons el PATRICOVA, per a este nivell de risc s'indica com a ús prohibit en sòl no urbanitzable, entre altres, el relatiu a granges i vivers d'animals.  
En data 11 de desembre de 2008 es rep l'informe sol·licitat, en el qual s'indica: "Per a la concreció del risc d'inundabilitat a una escala major que la del PATRICOVA (1:50.000), és necessari elaborar l'estudi d'inundabilitat corresponent, que es realitzarà d'acord amb el que establix la normativa del pla".  
En data 27 de març de 2009, el promotor comunica a esta Direcció General la presentació de l'estudi d'inundabilitat del riu Magre al seu pas per l'explotació avícola de producció intensiva a l'Àrea de Planificació del Territori i el Litoral.  
En data 25 de juny de 2009 l'Àrea de Planificació del Territori i el Litoral remet una resolució, per mitjà de la qual s'aprova l'estudi d'inundabilitat presentat, pel fet de considerar-se suficientment complides les previsions contingudes en el PATRICOVA, i s'hi indica que "En el moment que l'actuació afecte el domini públic hidràulic i/o zona de policia o la possible incidència en el règim de corrents, haurà d'ajustar-se al que disposa la normativa vigent (text refós de la Llei d'Aigües i disposicions que el despleguen), igualment s'haurà d'obtindre una autorització prèvia per a l'abocament de les aigües pluvials, així com si es preveu realitzar captacions d'aigua superficial o subterrània".  
  
Afeccions legals  
El sòl on s'exercix l'activitat es qualifica com a sòl no urbanitzable permeable, segons les normes subsidiàries de Requena.  
L'activitat proposada està inclosa a la zona d'inundació identificada pel PATRICOVA com a VI11: riu Magre amb riscos 1, 2, 4 i 6; més concretament a la parcel·la objecte d'estudi, es presenta un risc d'inundació tipus 4.  
Consideracions ambientals  
L'explotació es localitza en una finca amb lleuger pendent, al NOE del nucli urbà de la pedania de San Antonio de Requena (València)  
La zona correspon a un sòl agrícola dedicat principalment al cultiu de la vinya. Segons la cartografia temàtica d'esta Conselleria, el sòl on es localitza l'explotació correspon fisiogràficament a un relleu pla. Litològicament es caracteritza per estar constituït bàsicament per margues i gres. El risc d'erosió actual és molt baix (pèrdua de 0-7 tm/ha/any) i el de l'erosió potencial se situa entre baix (pèrdua de 7-15 tm/ha/any) i moderat (pèrdua de 15-40 tm/ha/any). No hi ha risc de lliscament. El risc d'inundació segons el PATRICOVA correspon al nivell 4, i afecta parcialment la parcel·la.  
  
L'explotació es localitza a la zona de policia de la rambla Estenas, amb la qual afronta pel seu extrem OE, i queda afectada a més per la zona de protecció de l'autovia A-3 pel seu extrem N, per on afronta amb el camí de servici contigu a la A-3.  
Segons la cartografia temàtica de la Conselleria de Territori i Habitatge, la superfície on s'exercix l'activitat es localitza en un sòl amb una vulnerabilitat elevada a la contaminació d'aqüífers, cosa que implica la necessitat d'adoptar mesures que eviten la contaminació de l'aigua per escolament superficial o percolació de residus orgànics a la mateixa explotació, així com a l'hora d'utilitzar la gallinassa com a adob orgànic en camps de cultiu. Per a això, a la mateixa explotació, caldrà condicionar les fosses exteriors d'arreplega de gallinassa de les naus 1 i 2, constituïdes per una excavació realitzada al terreny, amb pendent descendent cap a la zona de més profunditat, on van a parar les dejeccions i aigües de neteja. A causa de la vulnerabilitat a la contaminació present a la zona d'estudi, podran utilitzar-se estes rases sempre que es condicionen, per mitjà de la impermeabilització amb formigó o materials semblants, que asseguren que les seues propietats no es veuran alterades després del buidatge de les fosses. Així mateix, haurà d'assegurar-se la impermeabilització de la superfície on se situen els animals.  
  
Entre les mesures correctores s'inclou emmagatzemar les dejeccions en fosses de capacitat suficient per a albergar les dejeccions produïdes durant almenys dos setmanes, fossa que estarà coberta i construïda amb materials resistents per a evitar ruptures, així mateix estarà coberta interiorment amb materials impermeables per a evitar possibles fugues. Esta mesura no s'ha documentat amb informació gràfica d'ubicació en l'explotació, dimensionament ni detalls constructius de les fosses.  
  
Les naus 3 i 4 hauran de disposar d'un femer, tal com establix la Llei 6/2003, de 4 de març, de la Generalitat, de Ramaderia de la Comunitat Valenciana, construït amb solera de formigó, que presente un lleuger pendent per a poder canalitzar els possibles lixiviats cap a un pouet on s'arrepleguen, per a evitar, d'eixa manera, problemes per lixiviació associats al muntó de gallinassa.  
La gestió de la gallinassa és externa a l'activitat. En cas d'utilitzar-se com adob orgànic a la zona, caldrà assegurar que no se sobrepassa la dosi màxima permesa per a zones vulnerables a la contaminació d'aqüífers per nitrats, de 170 kg N/ha i any, tal com establix el Reial Decret 261/1996.  
Ateses les característiques del medi i de l'activitat, esta es considera viable des del punt de vista mediambiental, sempre que es desenrotlle d'acord amb el que establix l'estudi d'impacte ambiental i es complemente amb l'adopció dels condicionants recollits en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament, annex I, apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
3. L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que hi són aplicables, l'explotació avícola de producció en règim intensiu, situada al polígon 41, parcel·la 85, del terme municipal de Requena (València), promoguda per Explotaciones Ganaderas La Jedrea, SL, sempre que esta es desenrotlle d'acord amb les previsions de l'estudi d'impacte ambiental i els condicionants i modificacions establits a continuació:  
  
1. Haurà de disposar d'una concessió de l'organisme de conca per a l'aprofitament de l'aigua del pou que es disposa en l'explotació.  
  
2. Haurà de disposar d'una autorització de l'organisme de conca per a l'abocament de les aigües pluvials.  
3. Haurà de sol·licitar a l'organisme de conca una autorització per al tractament d'aigües residuals sanitàries que es disposa en l'explotació i l'abocament final del líquid resultant.  
4. Haurà de justificar-se davant d'esta Direcció General la impermeabilització correcta de les fosses de gallinassa existents.  
5. Haurà de disposar d'un contracte subscrit amb un gestor encarregat de la retirada periòdica de la gallinassa generada a l'explotació. Haurà de justificar-se la destinació de la gallinassa.  
6. Haurà d'evitar l'acumulació de qualsevol residu fora de les zones habilitades a este efecte.  
7. Haurà de disposar d'un contracte subscrit amb un gestor autoritzat per a la retirada dels residus especials generats a l'explotació.  
8. Haurà de disposar d'un contracte subscrit amb un gestor autoritzat per a la retirada de les aigües residuals de neteja, tal com s'indica en la documentació tècnica.  
9. Haurà de disposar d'un informe favorable del Ministeri de Foment, basat en la localització de l'explotació inclosa en la franja de 100 m a partir de l'autovia A-3.  
10. Haurà de justificar-se davant d'esta Direcció General que a les naus 3 i 4 es disposa d'un femer, tal com establix l'article 55 de la Llei 6/2003, de Ramaderia de la Comunitat Valenciana, amb capacitat suficient per a emmagatzemar i estabilitzar les dejeccions abans del seu aprofitament posterior; caldrà disposar d'un pou d'arreplega dels possibles lixiviats que puguen generar-se al muntó, el qual s'ubicarà davall d'una coberta o utilitzant una coberta flexible (plàstic). Haurà d'aportar informació relativa a les característiques constructives, així com plànols d'ubicació, secció i alçada.  
11. Haurà de disposar d'un informe favorable de la Conselleria de Cultura i Esport, en relació amb la Llei 4/1998, d'11 de juny, de Patrimoni Cultural Valencià.  
12. Es comunicarà a esta Direcció General qualsevol variació que es produïsca en la destinació dels residus.  
  
Segon  
Notificar als interessats que contra esta resolució, atés que no és un acte definitiu en la via administrativa, no es pot interposar cap recurs; cosa que no és cap inconvenient perquè puguen utilitzar-se els mitjans que consideren pertinents en defensa del seu dret.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
  
València, 16 de juliol de 2009.- La directora general de Gestió del Medi Natural: M.ª Ángeles Centeno Centeno.»  
  
  
«Declaració d'impacte ambiental  
Expedient: 73/8356-ZPP.  
Títol: Projecte d'execució de la línia elèctrica aèria de 132 kV (DC) E-S a la ST Montserrat de la L/ CHX Urrutia-Torrent 1.  
Promotor: Iberdrola Distribución Eléctrica, SAU.   
Autoritat substantiva: Servici Territorial d'Energia de València, Conselleria d'Infraestructures i Transport (ATLINE/2008/942/46).  
Localització: Montserrat (València).  
Descripció del projecte  
El projecte té com a objecte la instal·lació d'una línia elèctrica, de 132 kV, doble circuit, d'entrada/eixida a la ST Montserrat (en projecte; realitzada fins al moment consulta prèvia 224/9045-GUS), al terme municipal de Montserrat (València), des de la línia elèctrica de 132 kV CHX Urrutia-Torrent 1. Tot el traçat, de 1598 m de longitud, discorre pel terme municipal de Montserrat (València). La potència màxima que cal transportar per circuit de la línia elèctrica és de 131 MVA.  
  
A fi de cobrir la demanda elèctrica i les previsions de desenrotllament de la comarca de la Vall dels Alcalans, s'ha previst la construcció d'una nova subestació elèctrica alimentada per mitjà d'una línia de doble circuit de 132 kV, dotada de la potència i equipament necessaris per a garantir el subministrament. L'elecció de la zona d'emplaçament d'estes instal·lacions a Montserrat respon a criteris de proximitat als centres de consum de major pes i desenrotllament futur, a la possibilitat de millorar la garantia de potència als consums existents per mitjà d'enllaços amb la xarxa actual i a la mínima afecció ambiental a l'entorn, minimitzant la longitud de la nova línia. La zona triada és al seu torn apropiada per a l'enllaç amb la xarxa actual de mitjana tensió.  
  
La relativa proximitat de la línia de 132 kV L/ CHX Urrutia-Torrent 1 i la nova ST Montserrat facilita la connexió d'ambdós instal·lacions. Per a això, se substituirà el suport número 70 de la L/ CHX Urrutia-Torrent 1 per un altre de nou, que s'ubicarà al costat de l'antic, sobre el qual es connectarà la nova línia. Es construiran 5 nous suports, connectant l'últim amb el pòrtic de la ST Montserrat.  
Els conductors seran d'alumini-acer tipus HAWK. La línia portarà dos cables de terra en tota la seua longitud, un d'acer tipus Ac-50 i l'altre d'acer galvanitzat amb fibra òptica incorporada tipus OPGW-16-80. Els suports seran metàl·lics, constituïts per perfils angulars de costats iguals galvanitzats en calent i organitzats en forma de gelosia. Les fixacions dels suports al terreny es realitzaran per mitjà de quatre fonamentacions independents, una per cada pota.  
Les accions necessàries per a la construcció del projecte consistixen, bàsicament, en: millora d'accessos, transport de material i maquinària, aplec de materials, excavació per a les sabates dels suports, instal·lació de suports i estesa dels cables i, finalment, eliminació de materials i rehabilitació de danys.  
Afeccions legals  
El traçat de la línia està condicionat per les distàncies de seguretat establides respecte a les carreteres, a llits, a altres línies elèctriques i a habitatges, entre altres.   
Als encreuaments amb llits, és aplicable allò que establix per a les zones de servitud i policia el Reglament de domini públic hidràulic, aprovat pel Reial Decret 849/1986, d'11 d'abril.   
  
El Reial Decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).   
Els treballs que es desenrotllen en sòl forestal i als voltants han d'ajustar-se a les normes de seguretat en prevenció d'incendis forestals establides en el Decret 7/2004, de 23 de gener.  
La gestió dels residus generats s'ajustarà al que establix la legislació estatal i autonòmica reguladora de la matèria.  
Respecte a l'afecció paisatgística de la línia, caldrà ajustar-se al que establix el Decret 120/2006, d'11 d'agost.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que hi siga aplicable.  
Consideracions ambientals  
Per a la definició del traçat de la línia s'han considerat una sèrie de criteris tècnics (sense canvis bruscos de direcció, minimitzar nombre de suports en zones amb pendent o risc d'erosió alts, distàncies establides pel reglament tècnic) i ambientals (buscar zones amb camins d'accés existents; eludir làmines d'aigua; respectar distàncies a habitatges i població; evitar zones amb vegetació natural ben conservada; evitar zones d'interés per a la fauna; evitar àrees amb elements del patrimoni, concessions mineres, sòls urbans o urbanitzables, i en la mesura que siga possible, espais naturals protegits; triar zones amb menor incidència visual). Tenint en compte tots estos criteris i considerant la proximitat de la ST Montserrat a la línia de connexió, s'ha prioritzat minimitzar la longitud.  
En l'estudi d'impacte ambiental s'ha considerat un àmbit d'estudi ampli que comprén uns quants municipis, encara que el projecte només afectarà el municipi de Montserrat (València), en concret una zona ubicada al sud del nucli urbà. A causa de l'amplitud de l'àmbit d'estudi, s'hi inclouen diversos espais naturals protegits, com: les microreserves de la Lloma, Lloma del Tramussar, el Castellet i les Coves; paratges naturals municipals dels Cerros (Real) i el Tello (Llombai); el LIC i ZEPA serres de Martés i El Ave; o algunes coves. En tot cas, el projecte no afecta cap dels espais esmentats. Tampoc afecta cap zona que albergue hàbitats d'interés comunitari cartografiats. En l'àmbit immediat del projecte no s'aprecia l'existència de forests d'utilitat pública ni zones afectades pel PATRICOVA (relatiu a zones amb risc d'inundació) o el PAT de corredors d'infraestructures, ni discorren vies pecuàries que s'encreuen amb la línia.  
La zona està caracteritzada per una vulnerabilitat baixa i molt baixa d'aqüífers i per una erosió potencial molt alta, encara que actualment es caracteritze com a mitjana o moderada. A causa de l'escassa magnitud de les obres i a l'orografia plana de la zona, el projecte no comporta afeccions significatives amb relació a este últim aspecte.  
La zona per la qual discorre la línia projectada està ocupada principalment per camps de cultiu (vinyes, oliveres i altres fruiters), que es combinen amb algunes zones de sòl forestal a l'entorn del llit del barranc de les Valletes, a l'oest de la línia) i en les cotes més elevades (a l'est d'esta). Al tram en què la línia travessa sòl inventariat com a forestal (a l'altura del suport 4), la vegetació és escassa, principalment herbàcia i matoll, amb alguns exemplars arboris dispersos. El caràcter agrícola de la zona facilita l'accessibilitat per a la construcció de la línia, i és necessària únicament la millora d'alguns trams. Es realitza un encreuament amb el barranc de la Murta, a l'altura del suport 2, el qual està fora de la zona de servitud de 5 m d'este.  
  
Els hàbitats faunístics es consideren de baixa qualitat, influenciats per l'antropització de la zona i no es detecten àrees sensibles per a la fauna.   
En l'estudi d'impacte ambiental s'ha incorporat el factor paisatgístic. Es considera una accessibilitat mitjana-baixa a la ubicació de la línia, a causa de la reducció de la visibilitat que exercixen les plantacions agrícoles, a pesar de ser una zona plana. A la zona sovintegen les construccions humanes associades a tasques agrícoles, línies elèctriques, vies de comunicació, instal·lacions de reg; per això la línia no suposarà una minva dels valors paisatgístics de la comarca, i es limitarà l'afecció a l'entorn més pròxim.  
No s'han identificat elements del patrimoni cultural que puguen veure's afectats pel projecte. No obstant això, s'exposa que s'han sol·licitat els permisos necessaris per a procedir a la realització d'una prospecció arqueològica al traçat de la línia.  
Les possibles afeccions del projecte estan relacionades amb:  
- Afecció sobre el sòl: moviments de terra per a la construcció dels suports, d'escassa repercussió, a causa del seu caràcter puntual i a l'existència d'accessos practicables fins a la proximitat d'aquells; per això no s'afectarà significativament la topografia del terreny ni s'incrementaran els processos erosius; ocupació de sòl pels suports i servituds de volada per la línia.   
- Generació de residus: en l'execució de la línia es generaran terres i altres residus que seran gestionats a través d'empreses autoritzades.  
  
- Risc d'abocaments accidentals: relacionat amb la presència de maquinària durant les obres. El control rigorós permet considerar esta afecció com a no significativa.  
- Interrupció de la xarxa de drenatge: no es preveuen afeccions d'este tipus.  
- Qualitat de l'aire i soroll: per l'escassa entitat de les obres, estes afeccions són poc significatives. Durant la fase de funcionament, no es preveuen afeccions sobre estos factors.  
- Camps elèctrics i magnètics: a causa de la freqüència de funcionament de la xarxa (50 Hz) i sobre la base d'estudis realitzats per a este tipus de línies, els valors previstos durant el funcionament de la línia s'estimen inferiors als nivells establits com a recomanació per la comissió europea. A més, no hi ha habitatges als voltants.  
- Vegetació: principalment se sobrevolen cultius, que no es veuran afectats més que als punts on s'ubiquen els suports. Al tram que sobrevola vegetació natural, s'han detectat espècies d'àmplia distribució i escàs interés natural.  
- Fauna: atés que la línia travessa bàsicament zones de cultiu i en una superfície xicoteta, es valoren els efectes com a no significatius. Únicament podrien veure's afectats durant les obres invertebrats edàfics, herpets i micromamífers. A causa de les característiques de la línia, no hi ha risc d'electrocució per a l'avifauna; respecte al risc de col·lisió, per no tractar-se d'una zona amb una important densitat d'avifauna, el projecte es considera compatible.  
- Població: no s'identifiquen afeccions significatives sobre esta.  
  
- Paisatge: considerant que la línia principalment serà visible des de camins rurals, es considera l'afecció com a compatible.  
L'elecció del traçat de la línia és la mesura preventiva que més reduïx les afeccions associades al projecte. Altres mesures preventives i correctores significatives són:  
- Aprofitar la xarxa de camins existent, evitant danys sobre els camins esmentats i senyalització dels accessos. Mínim tractament superficial del ferm.  
- Màxima adaptació al terreny i preservació de la xarxa de drenatge.  
- Minimització de les zones d'arreplega.  
- Gestió adequada dels residus generats.  
- Revisió periòdica de la maquinària d'obra i trasllat a tallers per a la realització de les operacions de neteja i manteniment.  
- Es conservarà al màxim la superfície cultivada a les zones d'ubicació dels suports i es limitarà l'afecció a la vegetació natural.  
- En cas que aparegueren restes arqueològiques, paleontològiques o històriques durant les obres, se n'informarà immediatament l'autoritat competent.  
- Restitució dels terrenys i camins afectats per les obres.  
Durant el funcionament de la línia, les tasques que s'han de realitzar seran bàsicament de manteniment i, en cas d'accident, reparacions, d'escassa repercussió ambiental.  
El programa de vigilància ambiental comprén el control i seguiment dels aspectes ambientals del projecte, que desenrotllarà els aspectes següents:   
- Comprovar l'evolució dels impactes previstos de manera que no se superen les magnituds que figuren en l'EIA i reduir-les en la mesura que siga possible.  
- Establir un sistema que garantisca el compliment de les mesures protectores i correctores de l'EIA i de la DIA.  
- Comprovar i verificar que les mesures correctores proposades són eficaces i si no n'hi ha, dissenyar-ne unes altres de noves.  
- Identificar impactes no previstos.  
- Proporcionar informació d'aspectes ambientals poc coneguts.  
  
El desenrotllament del programa de vigilància ambiental durant la fase de construcció es documentarà per mitjà d'una sèrie d'informes. Una vegada finalitzada l'obra i en funcionament la línia, s'efectuaran verificacions.  
Tramitació administrativa  
Amb data entrada de 31 de gener de 2008, es va rebre una consulta inicial referent al projecte, a la qual es va contestar amb data 21 d'abril de 2008. Els informes rebuts i les observacions realitzades en la contestació esmentada s'han incorporat a l'estudi d'impacte ambiental.   
El projecte considerat va ser sotmés a informació pública i consultes, per mitjà d'anuncis en el Diari Oficial de la Comunitat Valenciana (DOCV) de 17 de març de 2009 i en el Butlletí Oficial de la Província de València (BOP) de 21 de febrer de 2009 i la remissió a diversos ens. Segons una comunicació del Servici Territorial d'Energia de València, no s'hi han presentat al·legacions durant el termini esmentat. Després d'haver finalitzat este, s'ha rebut una al·legació de persona física, per la qual se sol·licita el replantejament d'un suport.  
Amb data 7 de maig de 2009, s'ha rebut l'expedient per a la seua avaluació d'impacte ambiental, incloent-hi el projecte i l'estudi d'impacte ambiental (amb document de síntesi).  
Amb data 3 de juny de 2009 es va comunicar al Servici de Suport Tècnic de la Direcció General de Territori i Paisatge la recepció de l'expedient, a l'efecte que, si pertoca, remeten una còpia de l'informe elaborat en l'àmbit de les seues competències. Fins hui, no s'ha rebut.  
Consideracions jurídiques  
El projecte de línia elèctrica considerat està sotmés a avaluació d'impacte ambiental, d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'Impacte Ambiental, i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
L'article 5 de la Llei 2/1989, de 3 de març, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la llei esmentada. L'article 16 del Decret 131/2007, de 27 de juliol, del Consell, pel qual s'aprova el Reglament orgànic i funcional de la Conselleria de Medi Ambient, Aigua, Urbanisme i Habitatge, modificat pel Decret 217/2007, de 26 d'octubre, atribuïx a la Direcció General de Gestió del Medi Natural la competència sobre l'avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que hi són aplicables, el Projecte de línia elèctrica de 132 kV, doble circuit, d'entrada/eixida a la ST Montserrat des de la línia elèctrica CHX Urrutia-Torrent 1, promoguda per Iberdrola Distribución Eléctrica SAU, el traçat de la qual discorre pel terme municipal de Montserrat (València), sempre que este es desenrotlle amb les previsions del projecte, l'estudi d'impacte ambiental i la resta de documentació que consta en l'expedient.  
  
Addicionalment, s'establixen les condicions següents:  
1. Es restauraran a les seues condicions inicials totes les àrees que s'hagen vist alterades per les obres i es procedirà a la correcta gestió dels residus generats.  
2. Les obres s'adaptaran al que establisca la Direcció General de Patrimoni Cultural Valencià en vista de la prospecció realitzada. En tot cas, l'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afecció i notificar immediatament la Conselleria de Cultura i Esport.   
  
3. Les accions incloses en el programa de vigilància ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent, que establirà, si és procedent, l'aplicació de noves mesures correctores.  
  
Segon  
Notificar a les parts interessades que, contra esta resolució, atés que no és un acte definitiu en la via administrativa, no es pot interposar cap recurs, cosa que no és cap inconvenient perquè puguen utilitzar els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental.  
  
València, 16 de juliol de 2009.- La directora general de Gestió del Medi Natural: M.ª Ángeles Centeno Centeno».  
  
València, 8 de gener de 2013.- El director general d'Avaluació Ambiental i Territorial: Juan Giner Corell.